Oficiālais Vēstnesis L 173 , 07/07/1994 Lpp. 0012 - 0013

Speciālizdevums zviedru valodā: Nodaļa 1 Sējums 3 Lpp. 0146

Speciālizdevums somu valodā: Nodaļa 1 Sējums 3 Lpp. 0146



Padomes lēmums (1994. gada 6. jūnijs) par Kopienas dalību Eiropas Investīciju fondā (94/375/EK) EIROPAS SAVIENĪBAS PADOME, ņemot vērā Eiropas Kopienas dibināšanas līgumu, un jo īpaši tā 235. pantu, ņemot vērā Komisijas priekšlikumu, ņemot vērā Eiropas Parlamenta atzinumu [1], ņemot vērā Eiropas Investīciju fonda statūtus [2], tā kā Eiropadome sanāksmē Edinburgā 1992. gada 11. un 12. decembrī aicināja Padomi un Eiropas Investīciju banku steidzami un labvēlīgi apsvērt iespējami drīzu Eiropas Investīciju fonda, turpmāk "Fonda", dibināšanu; tā kā Fondam būtu jābūt ekonomiskam un efektīvam līdzeklim, ar ko Kopiena kopā ar Eiropas Investīciju banku un citām finanšu iestādēm varētu sniegt nozīmīgu ieguldījumu Eiropas komunikāciju tīklu attīstībā transporta, telekomunikāciju un enerģijas infrastruktūras jomā, kā arī mazo un vidējo uzņēmumu (MVU) attīstībā; tā kā ieguldījumi Eiropas komunikāciju tīklos ir nozīmīgi iekšējā tirgus pareizai darbībai un tā kā saskaņā ar Fonda statūtos paredzēto kārtību daži no šiem ieguldījumiem var ietvert darbības, kas jāīsteno kaimiņvalstīs, ja ir iesaistīti pārrobežu projekti; tā kā ieguldījumu atbalsts maziem un vidējiem uzņēmumiem ir nozīmīgs faktors pastiprinātā nodarbinātības radīšanā; tā kā Fonds veicinās ieguldījumus abās jomās, lai dotu ieguldījumu Kopienas mērķu panākšanā; tā kā ātra Fonda izveide stimulēs ilgstošu un līdzsvarotu izaugsmi Kopienā; tā kā Eiropas Investīciju bankas statūtu 30. pants pilnvaro bankas valdi izveidot Fondu; tā kā valde ir nolēmusi izveidot Fondu un izstrādāt tā statūtus; tā kā Kopiena var kļūt par Fonda locekli; tā kā būs nodrošināta vajadzīgā saskaņa starp Fonda un Kopienas finanšu un budžeta instrumentu darbībām; tā kā Komisija Fonda ikgadējo ziņojumu nosūtīs Eiropas Parlamentam un Padomei kopā ar papildu informāciju, kas izraisa īpašu Kopienas interesi; tā kā, lai atbilstu Fonda mērķiem, Padomes Direktīvā 89/647/EEK [3] un Komisijas Direktīvā 91/31/EEK [4] būtu lietderīgi to uzskatīt par daudzpusēju attīstības banku; tā kā attiecībā uz šā lēmuma pieņemšanu Līgumā nav paredzētas citas pilnvaras, izņemot tās, kas noteiktas 235. pantā, IR PIEŅĒMUSI ŠĀDU LĒMUMU. 1. pants Kopiena, ko pārstāv Komisija, ar šo kļūst par Eiropas Investīciju fonda locekli. 2. pants Komisija pastāvīgi informē Padomi par Eiropas Investīciju fonda struktūru darbu. Jo īpaši Komisija iespējami drīz paziņo Padomei par Fonda pilnsapulcē apspriežamiem jautājumiem. Padome pēc kādas dalībvalsts vai Komisijas lūguma var izskatīt šos jautājumus. Neskarot 3. pantu, Komisija ņem vērā minētās izskatīšanas iznākumu, kad tā pieņem nostāju šajos jautājumos Fonda kopsapulcē. 3. pants Par Kopienas nostāju attiecībā uz Fonda kapitāla palielinājumu un par tās līdzdalību šajā pieaugumā Padome pēc Komisijas priekšlikuma un pēc apspriešanās ar Eiropas Parlamentu pieņem vienprātīgu lēmumu. Luksemburgā, 1994. gada 6. jūnijā Padomes vārdā — priekšsēdētājs Y. Papantoniou [1] OV C 115, 26.4.1993., 238. lpp. [2] OV L 173, 7.7.1994., 1. lpp. [3] Padomes Direktīva 89/647/EEK (1989. gada 18. decembris) par kredītiestāžu maksātspējas koeficientu (OV L 386, 30.12.1989., 14. lpp.). Direktīvā grozījumi izdarīti ar Komisijas Direktīvu 92/30/EEK (OV L 110, 28.4.1992., 52. lpp.). [4] Komisijas Direktīva 91/31/EEK (1990. gada 19. decembris), ar ko pielāgo daudzpusējo attīstības banku tehnisko definīciju, kura paredzēta Padomes Direktīvā 89/647/EEK par kredītiestāžu maksātspējas koeficientu (OV L 17, 23.1.1991., 20. lpp.). --------------------------------------------------